b"\n_START_ARTICLE_\nPalau vescomtal de Blanes\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta rectangular del qual en resta sobretot o gaireb\xc3\xa9 nom\xc3\xa9s la fa\xc3\xa7ana. Originalment estava estructurat en planta i pis, sustentats amb volta de creueria, al voltant d'un pati d'armes, i dotat de quatre torres de defensa. L'esgl\xc3\xa9sia de Santa Maria era llavors una petita construcci\xc3\xb3 inclosa al fort i el seu campanar, una de les torres._NEWLINE_Actualment les \xc3\xbaniques parts conservades, a part de l'actual esgl\xc3\xa9sia, s\xc3\xb3n la base que salva el desnivell, les restes de murs meridionals i orientals, la sagristia i la fa\xc3\xa7ana occidental. Aquesta consta d'una gran porta amb arc de mig punt adovellat i de dues finestres trevolades de diferents mides. A les restes de murs perimetrals meridionals s'entreveuen encara dues arrencades de volta de creueria. A la part oriental, resten tamb\xc3\xa9 dues finestres, per\xc3\xb2 sense grans pedres com les de la fa\xc3\xa7ana principal._NEWLINE_Pel que fa a les parts interiors dels murs i la fa\xc3\xa7ana, es conserven restes escult\xc3\xb2riques a les diverses arrencades de volta amb decoraci\xc3\xb3 humana i her\xc3\xa0ldica. Alguns dels capitells i elements escult\xc3\xb2rics es poden veure reaprofitats a la ve\xc3\xafna esgl\xc3\xa9sia. La part desapareguda era la m\xc3\xa9s imponent i alta, tal com s'adjunta en la reconstrucci\xc3\xb3 proposada pel Servei de Monuments de la Diputaci\xc3\xb3 de Barcelona de mitjan segle XX.\n_START_SECTION_\nHist\xc3\xb2ria\n_START_PARAGRAPH_\nLes primeres not\xc3\xadcies es remunten al segle XI quan es vincula al vescomte Sunifred de Girona i als seus successors, els Cabrera. Del segle XII al XIV el castell ser\xc3\xa0 possessi\xc3\xb3 de la fam\xc3\xadlia de cavallers de cognom Blanes, feudataris dels Cabrera. Al segle XIV, en un context de creixement urb\xc3\xa0 i d'activitat portu\xc3\xa0ria, els vescomtes de Cabrera recuperen el fort (1381), quan Bernat IV de Cabrera adquireix el castell de Blanes a Ramon de Blanes. \xc3\x89s llavors quan el mestre d'obres Arnau Bargu\xc3\xa9s s'encarrega de la seva f\xc3\xa0brica g\xc3\xb2tica. Bernat, que havia intervingut com a capit\xc3\xa0 general al costat de Mart\xc3\xad el Jove en la conquesta de Sic\xc3\xadlia, va ser nomenat comte de M\xc3\xb2dica pel monarca en agra\xc3\xafment pels serveis prestats. \xc3\x89s el moment en qu\xc3\xa8 inici\xc3\xa0 a la part alta de la vila la construcci\xc3\xb3 de la nova esgl\xc3\xa9sia i el palau vescomtal._NEWLINE_Durant el segle XV el palau es convertir\xc3\xa0 en la resid\xc3\xa8ncia principal dels vescomtes. Des de 1623 el  palau, venut, va servir de caserna de soldats. Al final de la Guerra dels Segadors fou atacat i ocupat, aix\xc3\xad com la vila, pel regiment del marqu\xc3\xa8s de Montara, representant de la Corona. El 1694, finalment, durant la Guerra de la lliga dels Augsburg, les tropes franceses del General Clark van atacar i dinamitar el palau.                                                                                                                                          _NEWLINE_Posteriorment l'espai de l'esgl\xc3\xa9sia an\xc3\xa0 augmentant les capelles meridionals i ocupant part de l'antic castell, que va caure en estat d'abandonament. Les seves pedres es van aprofitar per a fer altres construccions, al mateix palau i a l'esgl\xc3\xa9sia. Les restes actuals del palau s\xc3\xb3n la fa\xc3\xa7ana, unida amb l'esgl\xc3\xa9sia, i la torre campanar. A la part interior actualment existeix una edificaci\xc3\xb3 del segle XX que t\xc3\xa9 un \xc3\xbas cultural i d'esbarjo de gesti\xc3\xb3 municipal."